Sawênèhing para bupati ing tanah Pasundhan, luwih-luwih dhèk jaman gêdhe-gêdhening bêbathèn kopi, sugênge wis prasasat ratu. Ana kang mung saka kopi bae bisa tampa 10.000 ringgit. Dalême gêdhe-gêdhe; yèn mênyang Bêtawi, sêtaun sêpisan, nganggo ginarêbêg ing abdi pandhèrèk akèh ngampil upacara ing saganêpe. Wong-wong padha bangêt eram lan mongkog atine mênawa mêruhi bupatine tindak mêngagêm sikêpan gêdhe bludru, janggane binludir êmas, ngagêm cênela apik ing ngarêp dawa nylêkênthung, ngagêm songkok wangun maju têlu, nyêngkêlit wangkingan pusaka turunan saka lêluhure, diiring ing pêndhèrèk akèh. Satêkane ing Bêtawi ditampi Gubêrnur Jendral dhisik dhewe. Tamu liyane kudu nrima kèri. Para bupati mau ngaturake kasugêngan, nyaosake pisungsung, lan banjur ngunjuk anggur.
